रेल अफसरों का खेल: वाटर कूलर बंद कर करोड़ों का फायदा पहुंचा रहे वेंडर को
शेड्यूल देखकर शुरू कराएंगे मशीन
आशीष दुबे | बिलासपुर 99079-01010
रेलवे के अफसरों ने वेंडर को मुनाफा पहुंचाने के फेर में यहां लगे सारे वाटर कूलर बंद कर दिए हैं। इसके कारण स्टाल से पैसे देकर बोतलबंद पानी खरीदना यात्रियों और आम लोगों की लाचारी बन चुकी है। ऐसा कर अधिकारी पानी माफिया को लाभ पहुंचाने में जुटे हैं। एक अनुमान के मुताबिक वेंडर हर दिन 50 हजार रुपए की अवैध कमाई कर रहे हैं।
ऐसा पिछले कई सालों से चल रहा है। रेलवे के कुछ कर्मचारी बताते हैं कि यहां मैनेजर और इसी स्तर के दूसरे अधिकारियों की पानी माफिया के साथ सेटिंग हो चुकी है। इसके चलते ही वाटर कूलर को बंद करने की साजिश की जाती है। मुसाफिरों की शिकायत के बाद दैनिक भास्कर टीम ने रेलवे स्टेशन के सभी प्लेटफार्म में पहुंचकर मामले का जायजा लिया। पाया बिलासपुर स्टेशन में दूर से पहुंचे यात्रियों और यहां की पब्लिक को ठंडा पानी नसीब नहीं हो रहा है। लोगों का कहना है कि गर्मी शुरू हो चुकी है। दोपहर के वक्त ठंडे पानी की सबसे ज्यादा जरूरत होती है। धूप के कारण लोगों के हलक सूखने लगे हैं। स्टेशन में तकरीबन सारे प्लेटफार्म पर वाटर कूलर लगने के बावजूद उन्हें ये नहीं मिल रहा है। उन्होंने यहां के प्रबंधक को इसकी शिकायत की है। बताया गया है कि इसके चलते सैकड़ों लोगों को दिक्कत झेलनी पड़ रही है। इसके बावजूद कोई इसकी ओर ध्यान देने वाला नहीं है। उन्होंने आरोप लगाया कि अफसर ऐसा पानी माफिया को लाभ पहुंचाने के लिए कर रहे हैं। उनके मुताबिक उन्होंने स्टेशन के प्रबंधक बी विश्वास को इसकी सूचना दी है। फिर भी वे ध्यान देने को तैयार नहीं है। इधर, बी विश्वास किसी मामले में पब्लिक रिलेशन अधिकारी से बात करने की बात कहते हैं। सीपीआरओ पीसी त्रिपाठी के मुताबिक वे रेलवे का शेड्यूल चेक करेंगे। ये देखेंगे कि पिछले गर्मी में इसे कब शुरू किया गया था। फिर इसे शुरू करने के निर्देश दिए जाएंगे।
जोन होने के कारण देर तक ठहरती हैं सैकड़ों ट्रेनें, 50 हजार रोज अवैध कमाई
ठंडे पानी के लिए भटकना लोगों की लाचारी, शिकायतों के बावजूद नहीं होती सुनवाई
रेलवे स्टेशन में सैकड़ों ट्रेनें रुकती हैं। इनमें ज्यादातर लंबी दूरी की होती है। जोन होने के कारण ये सभी ट्रेनें अन्य स्टेशन के मुकाबले यहां ज्यादा देर तक ठहरती है। ऐसे में यात्री बिलासपुर से खाद्य सामाग्री खरीदने के अलावा बोतलबंद पानी को खरीदते हैं। एक अनुमान के मुताबिक यहां एक ट्रेने के पीछे औसतन 100 से 200 पानी के बोतल की बिक्री होती है। दिनभर में तकरीबन 10 हजार बिक्री का अनुमान है। इस लिहाज से प्रत्येक बोतल पर 5 रुपए अधिक लेने पर वेंडर लगभग 50 हजार रुपए की अवैध कमाई करते हैं। महीने में ये आकंड़ा लाखों में चला जाता है। यही वजह है कि अधिकारी स्टाल संचालकों के साथ मिलकर काम करते हैं।
पीसी त्रिपाठी, सीपीआरओ, रेलवे
सीधी बात
क्या कारण हैं कि गर्मी शुरू होने के बावजूद स्टेशन के वाटर कूलर बंद पड़े हैं?
- ये क्यों बंद है इसे मैं दिखवा लेता हूं।
आरोप है रेलवे के अधिकारी वेंडर और पानी माफिया के साथ मिलकर यात्रियों की जेब ढीली कर रहे हैं?
- ऐसी बातें बेबुनियाद हैं। लोग अफवाह फैलाते हैं।
लोगों का कहना है कि शिकायतों के बाद अधिकारी इसकी अनदेखी कर रहे हैं?
- ऐसा नहीं है। मैं दिखवा लेता हूं कि पिछले सीजन में कब वाटर कूलर चालू किए गए थे। इसके बाद इसकी प्रक्रिया बढ़ा दी जाएगी।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva